進明堂慶成詩
作者：史浩
朝代：宋

paragraphs: 六閲淳熙禩，秋高日仲辛。
大君敷渙號，重屋薦明禋。
玉輅興清廟，龍旂亙紫宸。
雲陰連夜解，霽色一朝新。
周禮樽罍備，虞韶樂舞陳。
合宮天地並，侑席祖宗均。
峻墄登三獻，脩楹秩百神。
肅祗伸睿意，肸蠁降高旻。
宣室宜膺福，慈闈亟拱宸。
簪花馳萬騎，歸胙見雙親。
釐事超隆古，年齡肇億春。
蓼蕭覃有截，成命播無垠。
惠餕頒羣后，恩波逮老臣。
祝堯非健筆，徒學華封人。